

**REPUBLIKA HRVATSKA**

**VARAŽDINSKA ŽUPANIJA**

**OPĆINA CESTICA**

**Općinsko vijeće**

**KLASA: 024-02/22-01/3**

**URBROJ: 2186-3-02-22-2**

**Cestica, ­12.04.2022.**

**ZAPISNIK**

sa 7. sjednice Općinskog vijeća Općine Cestica održane dana 11. travnja 2022. godine u prostorijama Kulturnog centra Općine Cestica s početkom u 19,00 sati.

**PRISUTNI VIJEĆNICI:** Darko Majhen, Ivan Bednjanić Bunić, Darijan Vinter, Tanja Veršić, Ana Kutnjak, Ivan Hohnjec, Denis Kotolenko, Josip Cestar, Nikola Ščuric, Marijan Županić

**ODSUTNI:** Žarko Rodeš, Matija Dregarić, Tomislav Lazar

**OSTALI PRISUTNI:** Mirko Korotaj (općinski načelnik), Ksenija Borić

**ZAPISNIČAR:** Gabriela Kos

Predsjednik Vijeća Darko Majhen otvara 7. sjednicu Općinskog vijeća Općine Cestica, pozdravlja sve vijećnike, te konstatira da je od 13 vijećnika/ca prisutno 10 vijećnika/ca te postoji kvorum i Odluke se mogu donositi pravovaljano. Vijećnici su u materijalima dobili i Zapisnik sa 6. sjednice pa predsjednik pita prisutne da li ima kakvih primjedaba na Zapisnik? Kako primjedaba nema stavlja Zapisnik sa 6. sjednice na usvajanje. Svi vijećnici glasaju za te predsjednik konstatira da je Zapisnik sa 6. sjednice usvojen jednoglasno, sa 10 glasova.

Prelazi se na Aktualni sat, pa predsjednik vijeća daje mogućnost vijećnicima/cama da postave pitanja.

**PITANJA:**

Vijećnik Marjan Županić postavlja pitanje vezano uz izgradnju kanalizacije u Velikom Lovrečanu, odnosno ponovno postavlja pitanje jer je očito na prošloj sjednici došlo do nesporazuma, mislio ja na izgradnju kanalizacije od Zebec Dražena do Kumer Vlade, a ne od Kumer Vlade do Dubrave K.? Drugo pitanje vezano je uz izgradnju zaobilaznice, nešto se počelo govoriti o tome te ga zanima da li se ide sa tim projektom?

Vijećnik Josip Cestar postavlja pitanje da li se može stati na kraj paljenju otpada u Romskom naselju jer ovo više nema reda, u subotu je naime opet izbio požar i bio je tako veliki dim da se vidio valjda iz svih dijelova Općine, a još je cijeli dan padala kiša i sve jedno je gorjelo nenormalno. Veliki je to problem za mještane okolnih naselja, ako treba neka se apelira na više institucije i prezentira ovaj problem jer to ne bude samo tako stalo. Drugo pitanje je vezano uz optički Internet, naime zanima ga da li je istina da se od tog projekta odustalo?

Vijećnik Marjan Županić postavlja još pitanje zašto materijal za sjednicu nije poslan elektroničkim putem?

**ODGOVORI:**

Na pitanje vijećnika Marjana Županića načelnik odgovara da nam sutradan na sastanak stiže direktor Varkoma te predstavnici Cestnog podjetja Ptuj te će se na terenu vidjeti što sa dionicama koje nisu obuhvaćene aglomeracijom, tako da će tek nakon sastanka imati odgovore. Što se pak tiče brze podravske ceste odnosno brze ceste Ormož – Cestica – Petrijanec – Sračinec – Varaždin, predviđena je u dva traka u jednom i drugom smjeru. U našem slučaju išla bi kroz Radovec Polje i Otok Virje, a u Ormožu do bolnice. Nakon sastanka sa ormoškim županom, koji će biti idući tjedan, znat će se da li je ostala u planu s njihove strane ta relacija ili ima kakvih promjena, jer bi se navodno bilo odustalo od toga. Nakon toga sastanaka dobiti ćete očitovanje.

Na pitanje vijećnika Josipa Cestara načelnik odgovara da je palež u Romskom naselju veliki problem, tamo je hrpa otpada, a ovog puta su zapalili plastiku, znači da paljenje nije slučajno. Nitko ne želi ići u naselje, boje se, a na zajedničkim sastancima sa Općinom Petrijanec i PU Varaždinskom bilo je riječi da će biti imenovana službena osoba iz policije koja bi rješavala probleme takve vrste. Nadalje govori o tome kako su baš danas bili zajedno sa načelnikom Općine Petrijanec i sa gospođama iz FZOEU u romskom naselju radi prijave na projekt, gdje bi dali očistiti sve parcele navožene otpadom. Nada se da će proći taj projekt.

Na daljnje pitanje o širokopojasnom internetu odgovara da je došlo do velikih problema te su se sve općine i grad Lepoglava odlučili odustati iz projekta. Naime procjenjena vrijednost projekta je bila 92.000.000,00 kn, odobreno je bilo 64.000.00,00 kn, a od 28.000.000,00 kn bi se trebalo bilo dobiti još 10.000.000,00 kn od Ministarstva regionalnog razvoja. Pošto bivšem načelniku Voće nabave nisu prošle, jer je cjepkao nabavu, ZNS-i su mu bili odbijeni, pa onda nije bilo ništa s tih 10 mil. kn. Naravno to sve se saznalo kasnije. Ima toga mnogo više ali o tome će se pričati na idućem vijeću,uglavnom Općina Donja Voća se ne može zadužiti za veliki iznos jer je u blokadi, tako da se zajednički odlučilo da će bezbolnije biti ako izađemo iz projekta s time da svaki partner mora još platiti jedan dio sredstava. Preveliki bi to bio rizik ostati u takvom projektu, a kao što je bilo rečeno to će biti zasebna točka na idućem vijeću.

Na pitanje vijećnika Marjana Županića pročelnica odgovara da je elektroničkim putem materijal poslan u ponedjeljak no ponekad se zna desiti da pošta nije isporučena, ali nije došao nikakav upit zašto materijal nije poslan, pa je pretpostavila da su svi dobili.

Predsjednik vijeća se zahvaljuje na odgovorima te prelazi na utvrđivanje dnevnog reda za 7. sjednicu te pita da li ima netko dopunu ili izmjenu dnevnog reda? Pošto nema izmjena i dopuna Predsjednik vijeća daje predloženi dnevni red na usvajanje.

Konstatira da svi prisutni vijećnici glasaju za, pa je **dnevni red prihvaćen jednoglasno**, sa 10 glasova:

**Dnevni red:**

1. Godišnji izvještaj o izvršenju Proračuna Općine Cestica za 2021. godinu sa Godišnjim izvještajem o provedbi Plana razvojnih programa – investicije Općine Cestica do 31.12.2021.
2. Zaključak o prihvaćanju Izvješća o izvršenju Programa gradnje objekata i uređaja komunalne infrastrukture za 2021. godinu
3. Zaključak o prihvaćanju Izvješća o izvršenju Programa održavanja komunalne infrastrukture na području općine Cestica za 2021. godinu
4. Prijedlog Odluke o pokriću manjka prihoda i primitaka za 2021. godinu
5. Prijedlog Odluke o zaduživanju
6. Prijedlog Odluke o raspoređivanju sredstava za redovito godišnje financiranje političkih stranaka i kandidata s liste grupe birača koje imaju člana u Općinskom vijeću Općine Cestica u 2022. godini
7. Prijedlog Odluke o 2. Izmjenama i dopunama odluke o socijalnoj skrbi na području općine Cestica
8. Zaključak o usvajanju Izvješća o radu općinskog načelnika za razdoblje 01.07. do 31.12.2021. godine
9. Prijedlog Izvješća o stanju zaštite od požara za područje Općine Cestica za 2021. godinu
10. Zaključak o usvajanju Izvješća o izvršenju Plana djelovanja Općine Cestica u području prirodnih nepogoda za 2021. godinu
11. Prijedlog Godišnjeg provedbenog plana unapređenja zaštite od požara za područje općine Cestica za 2022. godinu.
12. Zaključak o usvajanju Izvješća o lokacijama i količinama odbačenog otpada, troškovima uklanjanja odbačenog otpada i provedbi mjera za sprečavanje nepropisnog odbacivanja otpada i mjera za uklanjanje otpada odbačenog u okoliš na području općine Cestica u 2021. godini

**Točka 1.**

**GODIŠNJI IZVJEŠTAJ O IZVRŠENJU PRORAČUNA OPĆINE CESTICA ZA 2021. GODINU SA GODIŠNJIM IZVJEŠTAJEM O PROVEDBI PLANA RAZVOJNIH PROGRAMA – INVESTICIJE OPĆINE CESTICA DO 31.12.2021.**

**a) Izvješće o izvršenju Programa gradnje objekata i uređaja komunalne infrastrukture za 2021. godinu**

**b) Izvješće o izvršenju Programa održavanja komunalne infrastrukture na području općine Cestica za 2021. godinu**

Predsjednik vijeća otvara točku 1. i daje riječ načelniku.

Načelnik ukratko objašnjava kako je zajedno sa Godišnjim izvještajem dano i obrazloženje u kojem su sve stavke objašnjene, no valja spomenuti da su ukupni prihodi u 2021. godini bili 15.997.270,57 kn dok su rashodi bili 16.453.955,97 kn, a do toga je prvenstveno dovelo povrat poreza mladima i to između 20 -25 godina starosti je povrat 100%, a od 25-30 godina 50%. Radi se otprilike o 800.000,00 kn za 2020. godinu koja su vraćena iz općinskog proračuna, dok će povrat za 2021. godinu iznositi 1.400.000,00 kn. Porezna uprava skine novac sa našeg računa i isplati ljudima.

Predsjednik vijeća otvara raspravu.

Nitko se ne javlja za raspravu.

Predsjednik vijeća zatvara raspravu po točci 1. dnevnog reda i daje Godišnji izvještaj o izvršenju Proračuna Općine Cestica za 2021. godinu sa Godišnjim izvještajem o provedbi Plana razvojnih programa – investicije Općine Cestica do 31.12.2021.

a) Zaključak o prihvaćanju Izvješća o izvršenju Programa gradnje objekata i uređaja komunalne infrastrukture za 2021. godinu

b) Zaključak o prihvaćanju Izvješća o izvršenju Programa održavanja komunalne infrastrukture na području općine Cestica za 2021. godinu na usvajanje. Od 10 vijećnika/ca svi glasaju za. Predsjednik vijeća konstatira da je Godišnji izvještaj o izvršenju Proračuna Općine Cestica za 2021. godinu sa Programima **usvojen jednoglasno**.

**Točka 2.**

**ODLUKA O POKRIĆU MANJKA PRIHODA I PRIMITAKA ZA 2021. GOD.**

Predsjednik vijeća otvara točku 2. te daje riječ općinskom načelniku, koji govori da je proračunski manjak Općine Cestica -5.240.185,75 te ga se mora uvrstiti u Izmjene i dopune Proračuna Općine Cestica za 2022. godinu i pokriti iz prihoda i primitaka ostvarenih u 2022. godini.

Otvara se rasprava.

Nitko se ne javlja za raspravu, te predsjednik vijeća daje Odluku o pokriću manjka prihoda i primitaka za 2021. godinu na usvajanje.

Od 10 vijećnika/ca, svi glasaju za. Predsjednik vijeća konstatira da je Odluka o pokriću manjka prihoda i primitaka za 2021. godinu **usvojena jednoglasno**.

**Točka 3.**

**ODLUKA O ZADUŽIVANJU**

Predsjednik vijeća otvara točku 3. te daje riječ načelniku.

Načelnik objašnjava kako će Općina od Ministarstva regionalnog razvoja i fondova EU dobiti iznos od 743.950,00 kn i to za mjeru 8.5.2. uređenje Križovljagrada, a pošto će Općina uskoro završiti s projektom i trebaju se podmiriti troškovi radova uzet će se kredit radi naplate istih i nakon što će sredstva biti dobivena kredit će se u cijelosti zatvoriti.

Predsjednik vijeća otvara raspravu.

Nitko se ne javlja za raspravu.

Predsjednik vijeća zatvara raspravu po točci 3. dnevnog reda, i daje Odluku o zaduživanju na usvajanje. Od 10 vijećnika/ca, svi vijećnici/ce glasaju za. Predsjednik vijeća konstatira da je Odluka o zaduživanju **usvojena jednoglasno.**

**Točka 4.**

**ODLUKA O RASPOREĐIVANJU SREDSTAVA ZA REDOVITO GODIŠNJE FINANCIRANJE POLITIČKIH STRANAKA I KANDIDATA S LISTE GRUPE BIRAČA KOJE IMAJU ČLANA U OPĆINSKOM VIJEĆU OPĆINE CESTICA U 2022. GODINI**

Predsjednik vijeća otvara točku 4. i daje riječ načelniku koji ukratko objašnjava odluku kojom se kao i svake godine osiguravaju sredstva od 50.000,00 kuna za redovito financiranje političkih stranaka. Sredstva se raspoređuju po broju vijećnika, a po ženskoj osobi se dobiva 10% više sredstva. Isplate će se vršiti kvartalno.

Otvara se rasprava.

Nitko se ne javlja za raspravu, te daje Odluku o raspoređivanju sredstava za redovito godišnje financiranje političkih stranaka i kandidata s liste grupe birača koje imaju člana u Općinskom vijeću Općine Cestica u 2022. godini na usvajanje.

Od 10 vijećnika/ca, svi vijećnici/ce glasaju za. Predsjednik vijeća konstatira da je Odluka o raspoređivanju sredstava za redovito godišnje financiranje političkih stranaka i kandidata s liste grupe birača koje imaju člana u Općinskom vijeću Općine Cestica u 2022. godini **usvojena jednoglasno**.

**Točka 5.**

**ODLUKA O 2. IZMJENAMA I DOPUNAMA**

**ODLUKE O SOCIJALNOJ SKRBI NA PODRUČJU OPĆINE CESTICA**

Predsjednik vijeća otvara točku 5. te moli načelnika za obrazloženje. Načelnik objašnjava da se tom odlukom ne dižu naknade za socijalnu pomoć nego se diže prihod po glavi stanovnika i to za 30%, a sve je to rezultat ovog naglog poskupljenja osnovnih potrepština.

Otvara se rasprava.

Nitko se ne javlja za raspravu, te daje Odluku o 2. Izmjenama i dopunama odluke o socijalnoj skrbi na području općine Cestica na usvajanje.

Od 10 vijećnika/ca, svi glasaju za. Predsjednik vijeća konstatira da je Odluka o 2. Izmjenama i dopunama odluke o socijalnoj skrbi na području općine Cestica **usvojena jednoglasno**.

**Točka 6.**

**ZAKLJUČAK O USVAJANJU IZVJEŠĆA O RADU**

**OPĆINSKOG NAČELNIKA ZA RAZDOBLJE 01.07. DO 31.12.2021. GODINE**

Predsjednik vijeća otvara točku 6. te moli načelnika za kratki osvrt na Izvješće. Načelnik govori o tome kako je to dokument koji prati razdoblje od srpnja do prosinca 2021. godine, no u međuvremenu su se također mnoge stvari dogodile koje će ukratko prezentirati. Održan je sastanak sa varaždinskim županom Stričakom i direktorom ŽUC-a Osonjačkim vezano uz oborinsku odvodnju i izgradnja nogostupa u Gajevoj ulici gdje 75% investicije ima županija, a 25% općina – vrijednost investicije je 2.100.000,00 kn i trebala bi završiti do kraja kolovoza 2022. godine. Bio je sastanak sa direktorom Hrvatskih voda vezano uz čišćenje kanala – potok Babinec 1 i Stružir u Otok Virju, zatim za požurivanje Varkoma d.d. za izradu projektne dokumentacije za kanalizaciju u Otok Virju i Dubravi K. Sa direktorom Hrvatskih cesta raspravljalo se oko projekta skretača kod trgovine Metts gdje je došlo do stopiranja istog od strane Ministarstvo mora, prometa i infrastrukture jer je Općina Cestica bila navedena kao glavni investitor, a radi se od državnoj cesti, sve to je bila greška referenta na urbanizmu koja se u dogovoru sa njihovim odjelom rješava. Uskoro bi trebala biti izdana građevinska dozvola. Na sastanku sa HEP-om, (Zdenko Đula i Žarko Rodeš) dogovorili su se planovi za Cesticu, a koji su brzo realizirani, pa je tako izgrađena i puštena u pogon dugo dogovarana trafostanica kod Hohnjeca u Jarkima, rekonstruirana je niskonaponska mreža u Selcima K. u dužini od 900 m, s postavljanjem javne rasvjete, rekonstruirana je niskonaponska mreža u Križovljangradu u dužini 700 m i rekonstruirana je niskonaponska mreža u Radovcu u dužini 300 m, s postavljanjem javne rasvjete ( iznad starog farova). Nadalje govori o tome da će dana 12. travnja u Općinu doći predstavnici Varkoma d.d., direktor sa suradnicima, kao i predstavnici Cestnog podjetja Ptuj, a vezano na završetak radova aglomeracije te izostanak pričključaka za oko 50-tak domaćinstava. U tijeku je i asfaltiranje nerazvrstanih cesta (dionice Natkrižovljan – Težak, Jarki – Valentić, Jarki – Kojc, Križanče – Hupser, Boršanec - Štehec) koje izvodi Niskogradnja Huđek. U Jarkima i Natkrižovljanu su se čistili potoci, u Virju K. preko puta ''Mlake'' napravljeni su vodovodni priključci, popravljeni su i kontrolirani hidranti, radi se izmjena dokumentacije za kamp i autokamp zbog doprojektiranja zelene energije, prošla su dva projekta na mjeri 7.4.1. – dogradnja vrtića i rekonstrukcija DVD-a Gornje Vratno, bilo je predstavljanje knjige Martina Lukavečkog, bila je predstava Kerekesh teatra, održana je manifestacija ''U susret proljeću'', održano je predavanje za poljoprivrenike – biodinamička poljoprivreda, u Crkvi Uzvišenja sv. Križa održan je komorni koncert, a predstoji nam koncert Glazbene škole Varaždin podružnica Cestica i memorijalna utrka Matija Milec. Dakle događanja ima, samo ih treba posjetiti te se nada da će se i vijećnici odazvati.

Predsjednik vijeća otvara raspravu.

Nitko se ne javlja za raspravu, te daje Izvješće o radu općinskog načelnika za razdoblje 01.07. do 31.12.2021. godine na prihvaćanje.

Od 10 vijećnika/ca, svi glasaju za. Predsjednik vijeća konstatira da je Izvješće o radu općinskog načelnika za razdoblje 01.07. do 31.12.2021. godine **prihvaćeno jednoglasno**.

**Točka 7.**

**IZVJEŠĆE O STANJU ZAŠTITE OD POŽARA**

**ZA PODRUČJE OPĆINE CESTICA ZA 2021. GODINU**

Predsjednik vijeća otvara točku 7. te govori o tome kako je to Izvješće zakonska odredba kojom dajemo kratku analizu stanja zaštite od požara na našem području za 2021. godinu. Pročelnica dodaje kako je stanje zaštite od požara na području općine Cestica u 2021. godini bilo zadovoljavajuće jer su svi izvršavali svoje obveze.

Otvara se rasprava.

Nitko se ne javlja za raspravu, te daje Izvješće o stanju zaštite od požara za područje Općine Cestica za 2021. godinu na usvajanje.

Od 10 vijećnika/ca, svi glasaju za. Predsjednik vijeća konstatira da je Izvješće o stanju zaštite od požara za područje Općine Cestica za 2021. godinu usvojeno jednoglasno.

**Točka 8.**

**ZAKLJUČAK O USVAJANJU IZVJEŠĆA O IZVRŠENJU PLANA DJELOVANJA OPĆINE CESTICA U PODRUČJU PRIRODNIH NEPOGODA ZA 2021. GODINU**

Predsjednik vijeća otvara točku 8. te daje riječ pročelnici. Govorim o tome kako je Općinsko vijeće usvojilo Plan djelovanja Općine Cestica u području prirodnih nepogoda za 2021. godinu, pa se onda temeljem godišnjeg prćenja dokumenta mora donijeti i Izvješće o izvršavanju tog Plana. U 2021. godini nije bilo proglašenja prirodnih nepogoda na našem području.

Otvara se rasprava.

Nitko se ne javlja za raspravu, te predsjednik vijeća daje Izvješće o izvršenju Plana djelovanja Općine Cestica u području prirodnih nepogoda za 2021. godinu na usvajanje.

Od 10 vijećnika/ca, svi glasaju za. Predsjednik vijeća konstatira da je Izvješće o izvršenju Plana djelovanja Općine Cestica u području prirodnih nepogoda za 2021. godinu **usvojeno jednoglasno.**

**Točka 9.**

**GODIŠNJI PROVEDBENI PLAN UNAPREĐENJA**

**ZAŠTITE OD POŽARA ZA PODRUČJE OPĆINE CESTICA ZA 2022. GODINU.**

Predsjednik vijeća otvara točku 9. te daje riječ pročelnici. Objašnjavam da Godišnji provedbeni plan određuje organizacijske i tehničke mjere te zadaće svih dionika u provođenju unapređenja zaštite od požara, točno je određeno tko je izvršitelj zadataka, tko sudjeluje u zadacima i koji je rok provođenja.

Otvara se raspravu.

Nitko se ne javlja za raspravu, te daje Godišnji provedbeni plan unapređenja zaštite od požara za područje općine Cestica za 2022. godinu na usvajanje.

Od 10 vijećnika/ca, svi glasaju za. Predsjednik vijeća konstatira da je Godišnji provedbeni plan unapređenja zaštite od požara za područje općine Cestica za 2022. godinu **usvojen jednoglasno**.

**Točka 10.**

**ZAKLJUČAK O USVAJANJU IZVJEŠĆA O LOKACIJAMA I KOLIČINAMA ODBAČENOG OTPADA, TROŠKOVIMA UKLANJANJA ODBAČENOG OTPADA I PROVEDBI MJERA ZA SPREČAVANJE NEPROPISNOG ODBACIVANJA OTPADA I MJERA ZA UKLANJANJE OTPADA ODBAČENOG U OKOLIŠ NA PODRUČJU OPĆINE CESTICA U 2021. GODINI**

Predsjednik vijeća otvara točku 10. ujedno i posljednju točku ove 7. sjednice te daje riječ pročelnici. Govorim o tome kako je općinski načelnik dužan Općinsko vijeće, a sukladno Zakonu o održivom gospodarenju otpadom obavještavati o lokacijama i količinama odbačenog otpada, troškovima uklanjanja odbačenog otpada i provedbi mjera za njihovo sprečavanje. Tako je u 2021. godini bilo ukupno uklonjeno 12 t građevinskog otpada, za čiju sanaciju je utrošeno 15.412,50 kn.

Predsjednik vijeća otvara raspravu.

Vijećnik Ivan Hohnjec govori o tome kako je na putu od Jari do Velikog Lovrečana vidio odbačene vreće sa otpadom i pretpostavlja da to ostavljaju vikendaši te postavlja pitanje kako Općina Cestica omogućuje vikendašima zbrinjavanje otpada. Načelnik odgovara da je prije sa Čistoćom bilo to rješivo, vikendaši su imali kante ili vreće i plaćali su samo pola godine odvoz otpada, no po novom zakonu to više nije moguće tako da do sada još nisu zaduživali vikendaše. Vijećnik Nikola Ščuric dodaje kako ima velikih količina otpada na relaciji od Dujine ulice prema Radovec Polju. Načelnik odgovara da smo upoznati sa tom lokacijom, a neposredno prije te lokacije smo uspjeli sanirati divlje odlagalište jer je bila postavljena kamera. Vijećnik Marjan Županić postavlja pitanje zašto ljudi i dalje voze preko puta Zebec Dražena građevinski otpad kad imamo firmu B.T. koja zbrinjava građevinski otpad? Načelnik odgovara da su ljudi jako neodgovorni i nada se da će se moći nešto poduzeti protiv toga. Mogle bi se kamere postaviti na više lokacija, ali to mora biti prijavljeno, odnosno potrebna nam je suglasnost i isto tako treba biti istaknuto da se snima.

Nitko se više ne javlja za raspravu te daje Izvješće o lokacijama i količinama odbačenog otpada, troškovima uklanjanja odbačenog otpada i provedbi mjera za sprečavanje nepropisnog odbacivanja otpada i mjera za uklanjanje otpada odbačenog u okoliš na području općine Cestica u 2021. godini na usvajanje.

Od 10 vijećnika/ca, svi glasaju za. Predsjednik vijeća konstatira da je Izvješće o lokacijama i količinama odbačenog otpada, troškovima uklanjanja odbačenog otpada i provedbi mjera za sprečavanje nepropisnog odbacivanja otpada i mjera za uklanjanje otpada odbačenog u okoliš na području općine Cestica u 2021. godini **usvojeno jednoglasno**.

Prije samog kraja 7. sjednice predsjednik vijeća i općinski načelnik svima čestitaju predstojeće blagdane.

Predsjednik vijeća zahvaljuje vijećnicima/cama na dolasku te zaključuje 7. sjednicu Općinskog vijeća Općine Cestica.

Sjednica završila u 20:05 sati.

ZAPISNIČAR:

Gabriela Kos PREDSJEDNIK OPĆINSKOG VIJEĆA:

Darko Majhen, mag.pol.